Minder mag aan die staat, sê Steenhuisen ná segeDie DA-leier John Steenhuisen. (Foto: Courtney Africa/ANA) John Steenhuisen, nuwe leier van die DA, het sy party daartoe verbind om die houvas wat die staat en die ANC-regering op mense se alledaagse lewens het, te beveg. Steenhuisen is aan die einde van die amptelike opposisie se virtuele kongres aangewys as die nuwe leier, met sowat 80% van die stemme. Sowat 20% van die afgevaardigdes het vir sy teenstander, Mbali Ntuli, gestem. In sy oorwinningstoespraak het hy die hand van versoening na Ntuli uitgereik en sy het haar ondersteuning aan die party herbevestig. “Dit was ŉ demokratiese tweestryd. Ek is trots op die veldtog wat ons gevoer het. Ek is ŉ demokraat, so ek berus my in die uitslag. Demokrasie was die wenner, John Steenhuisen is nou ons leier en ons moet hom ondersteun,” het Ntuli gesê. In sy oorwinningstoespraak het Steenhuisen hom daartoe verbind dat die DA mag oor mense se lewens sal teruggee uit die hande van wat hy as die “mislukkende staat” beskryf het. Hy het gesê die DA sal hom daaraan toewy om die ANC deur volstrekte meerderhede uit stadsrade te verwyder. Hy het dus die vraag gesystap oor wie die DA as koalisievennote sal insluit of uitsluit in stadsrade waar niemand ŉ volstrekte meerderheid behaal nie. Helen Zille is as voorsitter van die DA se federale raad verkies met 69% van die stemme teenoor 31% vir Mike Moriarty. Die DA se federale voorsitter is dr. Ivan Meyer en die drie federale ondervoorsitters is Refiloe N’tsheke, Anton Bredell en Jacques Smalle. Die party se hoof van finansies is dr. Dion George. Die twee ondervoorsitters van die federale raad is James Masango en Thomas Walters.